
# Фирүзә Җамалетдинова: «Яңа ел көткәндә»

(ШИГЫРЬ)

...кырмыскаларның патшасы Сөләйман

гаскәрен күреп әйтте: «Ий кырмыскалар,

Сөләйман гаскәре белән килә, тапталырсыз,

алар сезнең тапталганыгызны сизмәсләр,

өйләрегезгә кереп качыгыз», – дип.

Коръән тәфсире. 27 нче Кырмыска сүрәсе.

18 аять.

Яңа ел кергәндә, тик бәйрәм итәсе.

Тик ниләр көтәр соң халкымны иртәсен?


Уйларым – еракта, ә бәйрәм якында,

Фикерлим Сөләйман пәйгамбәр хакында.


...Ел башы булгандыр, ә бәлкем, ахыры,

Һич мөһим түгелдер, алда тик яу кыры.


Үтәчәк икән, ди, Сөләйман гаскәре,

Килсә бит килә ул һәрбер эш тискәре!


– Качыгыз! – ди ана кырмыска халкына. –

Тапталып үләрбез ни гөнаһ хакына?


Сөләйман ишетә: туктата гаскәрен,

Тыңламый беркемнең аһ-ваһын һәм әрен.


Сөйләшә ул ана кырмыска телендә,

Кем дучар итәлсен ул телне үлемгә?!


Аны бит Аллаһы яраткан, тараткан,

Яклаган, саклаган һәр барча тарафтан!

Тетрәндем уйлардан, җанны ут ялмады,

Нишлисең, илемдә пәйгамбәр калмады...


Барыбер көтә җан бер фәрман Аллаһтан,

Бер яшәп, мең төрле гыйбрәтләр алмактан...


Туктале! Бүләкләр чыршылар төбендә...

Без әле исән бит Яңа ел төнендә!

Сөйләшкән сүзебез бит ана телендә...

Следите за самым важным и интересным в Telegram-каналеТатмедиа

## Нет комментариев
Фирүзә Җамалетдинова: «Яңа ел көткәндә»